Altes Rathaus (Leipzig)

Altes Rathaus (tysk for det gamle rådhuset) i Leipzig, ble oppført i renessansestil i 1556, og ligger til østsiden av markedsplassen (Markt). Klokketårnets plassering på bygningen skaper et gyldent snitt. Samtidig påviser tårnet et senterpunkt i torvets langside. Bygningen tjente som byens rådhus frem det ble flyttet til Neues Rathaus (tysk for det nye rådhuset) i 1905. Historie Et rådhus lå på tomten allerede på 1300-tallet. Ombyggingen til dagens bygning ble påbegynt i 1556 og ble ferdigstilt i 1557. Arbeidet ble utført under ledelse av borgermester Hieronymus Lotter. Bygningen regnes som en av de viktigste fra renessansen i mellom-Tyskland. I tillegg til å være sete for bystyremedlemmene, har bygningen også huset flere domstoler, rådsarkivene og fengselscellene. Borgermesteren og administrasjonen holdt til her til 1905. Fra 1909 og til i dag har det vært bymuseum. Ved ombyggingen i 1556, ble rådhuset endret til en langstrukket, to etasjers bygning. På langsidene har den 24 vindusakser, på kortsiden bare fire slike akser. Taket mot torget er utstyrt med seks gavler, på motsatt side er det sju gavler. Der bygningen mot torget kunne hatt en sjuende gavl, som er ved den 10. vindusaksen, er det oppført et klokketårn. Klokketårnets grundriss er åttekantet, og plasseringen gir fasaden dens gyldne snitt. Samtidig er klokketårnet plassert i sentrum av markedsplassens østside. Under tårnet finnes hovedinngangen, som også gir gjennomgang til Nascmarkt, på motsatt side av huset. Rådhusklokken ble montert i 1558, og i 1599 ble det også montert et ur i tårnet. I første etasje mot torget, er det laget 40 hvelvinger som kjøpmenn har brukt og fremdeles bruker til oppbevaring og lager. I første etasje finnes 28 rom som i hovedsak ble brukt av rådhuset. Rådhuset har også en 53 meter lang ballsal. Tårnet ble i 1744 forhøyet til 40 meter, og fikk samtidig et tårnhode i barokkstil. Arbeidet ble ledet av byggmester Christian Döring (1677–1750). De opprinnelige planene om å bygge rådhuset to etasjer høyere, og med ytterligere to tårn, ble aldri realisert. Omdanning til museum i 1905 Altes Rathaus fikk sitt tilnavn som Det gamle, da Neues Rathaus (det nye rådhuset) i perioden 1899 til 1905 ble oppført i gaten Martin-Luther-Ring. Det siste bystyremøtet i Altes Rathaus, fant sted 30. august 1905. Et museum ble åpnet i Altes Rathaus i 1911. Bygningen ble delvis ødelagt av bombeangrep 4. desember 1943, da tårnet og taket brant opp. Rådhuset ble gjenoppført i løpet av årene 1946–1948. Referanser Eksterne lenker (en) Altes Rathaus (Leipzig) – kategori av bilder, video eller lyd på Commons